Vrou se ontbinde liggaam in Bloem-gastehuis gekryArgieffoto: SAPD/Facebook Die erg ontbinde liggaam van ŉ 40-jarige vrou is Woensdag in ŉ gastehuis in Brandwag, Bloemfontein, aangetref. Volgens kapt. Chaka Marope, polisiewoordvoerder, het een van die werkers by die gastehuis die gruvonds omstreek 18:00 gemaak weens ŉ onaangename reuk in een van die kamers. “Sy het gaan ondersoek instel en die naakte liggaam van ŉ vrou, weggesteek onder die bed, aangetref,” het Marope gesê. “Die liggaam was reeds in ŉ gevorderde stadium van ontbinding.” Marope het gesê voorlopige ondersoek dui daarop dat die vrou moontlik verwurg en verkrag is. Daar is ook vasgestel dat sy Saterdag 7 Maart omstreeks 20:00 saam met ŉ onbekende man en vrou by die gastehuis ingeboek het. Die Parkweg-polisie ondersoek ŉ saak van moord. ŉ Bykomende saak van verkragting kan ook ondersoek word, hangende die uitkoms van ŉ nadoodse ondersoek. Die polisie versoek enigiemand met meer inligting oor die voorval om speurder-ao. Khaile Mathibela by 082 526 2759 te bel. Lees die opvolgberig hier.